Ghaziabad News: एडवेंचर के लिए लगा रहे जानलेवा डुबकी - fatal dip for adventure | Navbharat Times
fatal dip for adventure
एडवेंचर के लिए लगा रहे जानलेवा डुबकी
प्रशासन की सख्ती के बावजूद मसूरी झाल पर बड़ी संख्या में नहाने पहुंच रहे लोग पुलिस चौकी से महज कुछ कदम की दूरी पर बच्चे लगा रहे तेज बहाव में ...
प्रशासन की सख्ती के बावजूद मसूरी झाल पर बड़ी संख्या में नहाने पहुंच रहे लोग
पुलिस चौकी से महज कुछ कदम की दूरी पर बच्चे लगा रहे तेज बहाव में छलांग
गंगनहर में लोगों के डूबने के हाल ही में हुए कई हादसों के बाद गाजियाबाद पुलिस ने सख्ती दिखाते हुए लोगों को सिर्फ छोटा हरिद्वार घाट पर नहाने की छूट दी थी। शुरुआत में पुलिस ने नाहल झाल और मुरादनगर स्थित गंगनहर में नहाने पहुंचे 34 लोगों का चालन कर कई वाहन भी सीज किए थे। इसके कुछ दिन बाद ही पुलिस ने मसूरी झाल पर नहाने को लेकर अपने अधिकारियों के आदेश पर ध्यान देना बंद कर दिया है। ऐसे में यहां कभी भी कोई हादसा हो सकता है।
मसूरी के नाहल झाल पर रोजाना बड़ी संख्या में लोग नहाने पहुंच रहे हैं। झाल से कुछ कदम की दूरी पर चौकी होने के बाद भी पुलिस उन्हें खतरनाक तरीके से झाल में कूदने से नहीं रोक रही है। हालांकि एसपी देहात नीरज कुमार जादौन का कहना है कि पुलिस की टीम लोगों को समझाने का प्रयास कर रही है। खतरनाक तरीके से झाल में जाने वाले लोगों पर कार्रवाई भी की जा रही है।
तेज बहाव में कूद रहे बच्चे
नाहल की पनचक्की के पास बुधवार को बड़ी संख्या में लोग झाल में नहाने पहुंचे थे। पहले की तुलना में संख्या तो कम थी, लेकिन पुलिस चौकी से कुछ ही दूरी पर बच्चे झाल में कूद रहे थे। पनचक्की के पास झाल का बहाव काफी तेज था, इसके बावजूद बच्चे उसमें कूदकर स्विमिंग कर दूसरी तरफ निकल रहे थे। इस दौरान उनसे जब पूछा कि क्या पुलिस ऐसा करने से उन्हें रोकती नहीं है, इस पर उन्होंने कहा कि पुलिस कभी रोकने नहीं आती है। कभी गश्त होती है तो वे भाग जाते हैं।
सिर्फ चेतावनी देती है पुलिस
पुलिस की पीआरवी लोगों को झाल के पास से हटने के लिए कहते हुए वहां से निकल तो रही थी, लेकिन किसी ने गाड़ी से उतरकर बच्चों को रोकने का प्रयास नहीं किया। झाल के पास मौजूद कुछ लोगों ने बताया कि कई बार पुलिस कार्रवाई के नाम पर लोगों के वाहनों के टायर पंचर कर चली जाती है।
Web Title fatal dip for adventure(News in Hindi from Navbharat Times , TIL Network)